Az idény során maradt a csapatnál és továbbra is Sergio Pérez maradt a csapattársa. A szezon első időmérő edzésén Ausztráliában a Q2-ben kiesett és végül a 10. időt érte el az új időmérős rendszer során, előtte csapattársa végzett. A futam során fékproblémákkal küzdött, de ennek ellenére is a 7. helyen fejezte be a futamot. Bahreinben az előkelő 8. legjobb időt érte el, viszont a futam kevésbé sikeredett jól. Egy kör hátrányban a 15. helyen ért célba, megelőzve csapattársát. Kínában az időmérő edzés második szakaszában rosszul rögzített bal első kereke elgurult a pályán. Nem sokkal az edzés után háromhelyes rajtbüntetést kapott, így a 10. helyett a 13. kockából vághatott neki a vasárnapi futamnak. A rajtot követő balesetek után az 5. helyen haladt, majd a 22. körben öt másodperces büntetést kapott, mert indokolatlanul lassan ment a bokszutca bejáratánál. A versenyt végül egy kör hátrányban a 15. helyen fejezte be és a 48. körben a leggyorsabb körével ő lett a futam leggyorsabb körének birtokosa.